JÚLIUS 13.
Szent Gábor főangyal tisztelete
Szentéletű Szávaita István csodatévő atyánk emléke
hajnali szolgálaton
Tropár 4. hang
Ó, mennyei seregek fővezére, * kérünk téged, mi méltatlanok, * hogy imáid által végy minket körül * mennyei dicsőséged szárnyai árnyékával, * és oltalmazz meg bennünket, * kik előtted alázattal borulunk le, és kiáltjuk: * A veszedelmektől óvj meg minket, te, *’ vezére a felsőbb erőknek!
Dicsőség... most és... Istenszülő-ének
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után bűnbánati leülők
 6. hang
Ama félelmetes napra gondolok, * és gonosz tetteim miatt sírok. * Majd a halhatatlan Király színe előtt hogyan védekezzem? * Hogyan merjek tékozlóként föltekinteni a Bíróra? * Ó, könyörületes Atya, Egyszülött Fiú, Szentlélek, *’ könyörülj rajtam!
Midőn ítélőszékbe ülsz a siralom völgyében, * azon a helyen, melyet arra rendeltél, * hogy igazságos ítéletet mondj, * rejtett dolgaimat ne hozd nyilvánosságra, * és az angyalok előtt ne ítélj el, * hanem szánj meg engem, Isten *’ és könyörülj rajtam!
Dicsőség... most és... Istenszülő-ének
Jóságos Istenanya, egyetlen áldott * a hozzád menekülőknek révpartja, reménye és oltalma, * és a világnak menedéke, * szüntelen esedezz együtt az angyalokkal, * hogy szabadítsa meg lelkünket *’ minden megfenyítéstől.
A második zsoltárcsoport után bűnbánati leülők 
6. hang
Könyörülj rajtunk, Urunk, könyörülj rajtunk, * mert mentségünkre nem lévén szavunk, * ezen könyörgést, mint Uralkodónak, * mi, bűnös szolgáid, *’ néked ajánljuk, könyörülj rajtunk.
Urunk, könyörülj rajtunk, * mert benned bízunk, * ne haragudjál reánk nagyon, * se ne emlékezzél meg bűneinkről, * de tekints reánk most is, mint kegyelmes, * ments meg minket ellenségeinktől, * mert te vagy a mi Istenünk * és mi a te néped, * mindnyájan kezed művei, *’ s nevedet hívjuk segítségül.
Dicsőség... most és... Istenszülő-ének
Gábornak a Szűzhöz intézett szava az üdvösség kezdete lett, * mert a Szűz meghallgatta az "Üdvözlégyet" * és a köszöntés elől nem futott el, * nem kételkedett, mint Sára a sátorban, hanem ezt mondá: * Íme az Úr szolgáló leánya, *’ legyen nekem a te igéd szerint.
Kánon
I. óda 2. hang
A mélységbe fullasztá hajdan * fáraó hadseregét a hatalmasabb erő: * a megtestesült Ige, * és a győzedelmeskedő bűnt megsemmisítette, * mert a fölséges Úr dicsőséggel megdicsőült.
Tanításoddal leköteleztél bennünket, teljesen boldog István; ezért a magasztaló énekekből koszorút kötve lerójuk neked tartozásunkat. Fogadd ezt kegyesen, végtelenül áldott, és közbenjáró imáiddal szerezd meg nekem a Szentlélek kegyelmét!
A pusztító szenvedélyek indulatait Istentől kapott bölcs megfontoltságoddal megfékezted; szelíd, közvetlen természetű, barátságos és ékes beszédű voltál, a bölcsesség és ismeret szavával megkoszorúzott István.
Szentül ékessé tetted magadat az igaz ismeret és a kegyelem ajándékának felhasználása révén, istenes szavú István atya! Krisztus dicsőségének koszorúja után vágyódtál, s reményed szerint el is nyerted azt, teljesen boldog.
Istenszülő-ének
Minden látható és láthatatlan teremtménynél följebbvaló lettél, szeplőtelen Tisztaság, mert megszülted a Teremtőt, midőn jónak látta, hogy a te méhedben megtestesüljön. Minthogy bátran szólhatsz hozzá, esedezzél, hogy üdvözüljön a mi lelkünk!
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 2. hang
Kivirágzott a puszta, * a nemzetek kietlen egyháza, * mint a liliom, * a te eljöveteled által, Uram, * melyben megerősödött az én szívem.
Szerte az egész világon úgy ragyogott föl a te életed, Istent hordozó István, mint a teljes fénnyel tündöklő nap, és megvilágosította a hittel és buzgósággal reád tekintőket.
Tanításod megvilágosította a föld határait, szentéletű, fáklyaként ragyogtál Krisztus Egyházában, Istent hordozó, s megerősödött benne a te lelked. 
Lelkedet szabadon megőrizted a szenvedélyektől és a testi gyönyöröktől, Istent hordozó, tiszteletreméltó István; azért méltóképpen magasztalunk téged.
Istenszülő-ének
Tisztán jelentél meg, Nagyasszony, mint a liliom, s a tövisek között tündököltél szüzességed fényével, minden tiszteletre méltó Istenszülő.
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
1. hang. Minta: A te sírodat őrző katonák...
A nagy Gábor, az angyalok fővezére * mindig velünk együtt zengi örvendezve az istenes éneket a Szentháromságnak. * Magasztaljuk őt mindnyájan hangos énekszóval híven, *’ és dicsőítsük készségesen, tiszta lélekkel!
Dicsőség... ugyanarra
A te véred, Istenben bölcs, titokzatosan felkiáltott * a földről az Istenhez, miként Ábel vére, * mert a teremtetlen Háromságot világosan hirdetted, * és kiváló főpásztornak bizonyultál, * a tévtanítások vadállatait elűzted *’ a Szentlélek parittyájával, szentéletű.
Most és... Istenszülő-ének ugyanarra
Érintetlen Tisztaság, Istenszülő Szűz, * hívek egyedüli pártfogója és védelme, * szabadítsd meg mindazokat, kik benned reménykednek * minden veszélyből, gyötrelemtől és súlyos viszontagságtól, * és Istennél közbenjárva értünk *’ mentsd meg, ó Leányzó, a mi lelkünket!
IV. óda. 2. hang
Születtél a Szűztől, * nem közbenjáró, nem angyal, * de maga az Úr testesült meg benned * és üdvözíté az egész emberi nemet, * miért is kiáltom neked: * Dicsőség a te erődnek, Uram!
Te, István, a szerzetesek koronájává lettél, nem drágakövekkel, hanem erényekkel ékeskedve. Valóban Isten legkedvesebb ékszerének bizonyultál, ó boldog.
Az Istenben elnyerhető bölcsességet tisztelted, azért az a kegyelmek koszorújával fölékesített téged és örök dicsőséget készített neked, minden tiszteletre méltó atya.
Hervadhatatlan koszorút kötött neked az Uralkodó, érdemed szerint, erényeidet jutalmazva, mert te az Istent szerető Száva legnemesebb tanítványává lettél, végtelenül boldog.
Istenszülő-ének
Éva a halálos gyümölcsöt adta nekem, te pedig, szeplőtelen Szűz, a személyes életet szülted, aki megigazulttá tett engem. Azért ezt zengem neked: Üdvözlégy, mindenkorszűz!
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 2. hang
Közvetítő levél * Isten és az emberek között * Krisztus Istenünk, * mert te, Uralkodónk,* a tudatlanság éjjeléből * a világosság kútforrásához, * a te Atyádhoz vezéreltél bennünket.
A szenvedélyek fellángolását az önfegyelem szeretetével eloltottad, Istent hordozó István! Szemlélődéssel és cselekvéseddel ragyogóvá tetted egész lelkületedet.
Éles elmével magyaráztad a Szentlélek-ihlette Írásokat, istenes szavú István, s a szemlélődés és cselekvés gazdagságát gyűjtötted magadnak, Istenben bölcs, szentéletű atya!
A bölcsesség mélységét kutattad, István, üdvös dologra találtál, és szenvedéseid révén már meg is szerezted az igaz ismeret drágakövét, teljesen boldog!
Istenszülő-ének
Íme, kifejezhetetlen módon méhedbe fogadtad Krisztus Istent, legtisztább Istenszülő, miként Izajás megjövendölte, s a természet törvényét meghaladó módon meg is szülted, Isten Anyja!
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 2. hang
A bűnök mélységében fetrengvén, * a te irgalmad kifürkészhetetlen mélységéhez folyamodom: * Az enyészetből vezess ki, Uram!
A mindenség ragyogó fáklyája voltál, szavad fényével megvilágosítottad mindazokat, akik hittel és buzgósággal hozzád folyamodnak, István atya.
Életutadat boldogan befutottad, érzékszerveidet megfékezted, a világ dolgaiba nem elegyedtél és Istenhez simultál, István.
Milyen szép, milyen ékes az a koszorú, mellyel megkoszorúztak, végtelenül bölcs István! Erényeidet koszorúba kötötted, szenvedélyeid fölött pedig uralomra jutottál, nemes lelkű.
Istenszülő-ének
A természet törvényeit meghaladó módon szültél, ó Szűz, és örökké szűz is maradsz, Fiad és Istened valóságos istenségének nyilvánvaló jeleként.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!

Konták
4. hang. Minta: Aki önként...
Mivel a testnélküli szolgálattevők elöljárója te vagy, * reád bízta az Úr, Gábor, * az öröktől fogva elrejtett, valóban nagy titkot, * a Szent Szűz kifejezhetetlen szülését. * Üdvözlégy, malaszttalteljes, * ezt hirdetted neki. * Azért mi, hívek, kötelességünk szerint *’ mindenkor örömmel magasztalunk téged.
VII. óda. 2. hang
A gonosz zsarnok istentelen parancsa * emésztő tüzet támasztott, * Krisztus pedig a jámbor ifjakra * lelki harmatot árasztott, * ki legyen áldott és dicsőített.
Illatos olajat fakasztanak a te tanításod szavai, szentéletű, s a Szentlélek kegyelmétől ragyognak. Egy Istent tisztelsz három személyben, s az Ige megtestesülését magasztalod, s így jó illattal töltesz el minket is, teljesen boldog.
Életed egészen megegyezett tanításoddal, teljesen boldog atyánk, s kettős koszorút szerzett neked, a bölcsesség hangszerévé lettél, tiszteletreméltó atya, s a Teremtőnek ezt hangoztatod: Ő legyen áldott és dicsőített!
Tiszta elmével és ragyogó lélekkel jártad végig az életet, s most testi érintetlenséggel és szeplőtelen szüzességgel értékes kincs vagy a mindent látó Mindenható előtt, istenszerető.
Istenszülő-ének
Irányítsd értelmemet és vezesd a te egészen csöndes révedbe, Szentséges Szűz, ki Istent, a javak forrását szülted, aki minden hívőnek megadja jóságának bőségét!
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 2. hang.
 A tüzes kemence Babilonban, * Isten rendeletéből, kétféle hatással működött, * a kaldeusokat megégeté, * a hívőket pedig harmattal nedvesíté, kik hittel énekelték: * Áldjátok az Urat, az Úrnak minden művei!
Ékes koszorút tett a fejedre az életadó Krisztus, koszorú nevét viselő István, verejtékezésedért, sok fáradozásodért, melyet küzdelmeid során érte hevülve örömmel teljesítettél.
Egészen fölébe emelkedtél az érzéki világnak, teljesen boldog. Lelked tisztaságával és életszentségeddel a legelső Értelemhez simultál, koszorús István, és hangoztattad: Áldjátok az Urat, az Úrnak minden művei!
Nagy szeretettel nyomába léptél az Istent hordozó Szávának, végtelenül boldog István, istenes életét szeplőtelen életmódoddal utánoztad, hírneves, és így valóban az ő legjelesebb képmásává lettél. 
Istenszülő-ének
A szenvedéstől mentes Értelem a te méhedben egyesült az emberi értelemmel, és a test vaskosságával időbelivé lett a minden kor fölött való, legtisztább Szűz; azért hittel és buzgósággal Istenszülőnek dicsőítünk téged.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 2. hang. 
A kezdetnélküli Atyának Fia, * a Szűztől megtestesült Úristen, * megjelent nekünk, * hogy a homályban levőket megvilágosítsa, * az elszéledetteket egybegyűjtse, * azért téged, legáldottabb Istenszülő, * magasztalunk.

Igen tiszteletreméltó István! Most gyönyörködsz és tisztán élvezed az emberi elmét meghaladó boldogságot ott, ahol a szentek kara Isten előtt vigadozik. Közbenjárásoddal vond magadhoz a hozzád menekülőket, ó boldog!
Örvendve átköltöztél a vágyva vágyott Úrhoz, az egyetlen, léténél fogva boldog Lényhez, a mindent felülmúló szépséghez, a valóban végtelen élethez, a le nem áldozó világossághoz, Istent hordozó István atya!
Napként ragyogtál föl a szerzetesek seregében. Már zsenge korodban felajánlottak, s erényes életmódodat sugarakként ragyogtattad, legédesebb István, Istent hordozó szentéletű atya! 
Istenszülő-ének
Előrelátó szemekkel mindnyájan ismertek már téged a próféták és előre hirdettek, mint a mindenség Teremtőjének és Uralkodójának Szülőanyját. Azért magasztalunk téged, minden magasztalásra méltó Istenszülő.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
[bookmark: _GoBack]Gábor főangyalé Minta: Asszonyok, halljátok...
A mindent meghaladó fényű Háromság isteni kisugárzásától kimondhatatlanul áttüzesedve villámként átjártad az egész teremtést, hogy teljesítsd az Isten parancsolatait, villámfényű Gábor főangyal, ki oltalmazod, őrzöd és ragyogóan megvéded magasztalóidat.
Istenszülő-ének
A legértékesebb isteni képet, melyet a teremtésben kaptam, a hajdani mértéktelenséggel, ó én szerencsétlen, elvesztettem. De te, könyörületes Krisztus, kifejezhetetlen módon közösségre léptél velem, a silány emberi természetet szűzi vérből magadra öltötted,  s újjáteremtettél engem, Üdvözítőm!
Dicséreti sztihirák
1. hang. Minta: Dicséretes vértanúk...
Gábor főangyal, te Isten szent fővezére * és munkatársa voltál. * Az ő világosságánál és fényáradatánál ragyogóvá lettél, * a belőle való közvetlen részesülés folytán magad is világossággá váltál, * és megvilágosítod az egész földet *’ és sugárzol az ő dicsőségének szépségétől. (kétszer)
Gábor, első angyal! * A te híred mindenütt ismeretes, * és erőd csodálatos, * kegyességed isteni ihletésű, * alkatod szépséges, * alakod tüzes, * állásod fenséges és felettébb tiszteletreméltó, * fényességed anyagtalan, * buzgóságod változatlan, * a silánytól elfordulsz, *’ a nemesebbre tekintesz.
Gábor, a seregek vezére! * Mondjad a titokzatos öröm hírét, * te, az Istenanya titokzatos vőfélye! * Vele együtt esedezzél a Teremtőhöz, * hogy szabadítsa meg minden bajtól és szorongástól magasztalóidat, *’ kik a te örömhíredet mindenkor híven fogadják!
Dicsőség... 5. hang
Hová a te kegyességed árnyéka vetődik, szent arkangyal, * onnan a sátán ereje eltűnik, * mert ő mint bukott hajnalcsillag, * nem bírja elviselni tündöklésed látását. * Kérünk azért, oltsd ki közbenjárásoddal * ellenünk szórt tüzes nyilait, * és ments meg minket az ő csapdáitól, *’ dicséretreméltó Gábor főangyal!
Most és… Istenszülő-ének
Hozzád könyörgünk, Isten áldott Anyja, *’ esedezzél értünk, hogy üdvözülhessünk!
Nagy dicsőítés
Tropár 4. hang
Ó, mennyei seregek fővezére, * kérünk téged, mi méltatlanok, * hogy imáid által végy minket körül * mennyei dicsőséged szárnyai árnyékával, * és oltalmazz meg bennünket, * kik előtted alázattal borulunk le, és kiáltjuk: * A veszedelmektől óvj meg minket, te, *’ vezére a felsőbb erőknek!
Dicsőség... most és... Istenszülő-ének
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
